JAS ขั้นเทพ! ปี 58 ฟาดกำไร 1.57 หมื่นลบ.แถมปันผล 0.30 บ./หุ้น
JAS ขั้นเทพ! ปี 58 ฟาดกำไร 1.57 หมื่นลบ.หรือเติบโต 380% เทียบกับช่วงเดียวกันของปีก่อนที่มีกำไรสุทธิ 3.27 พันลบ.เนื่องจากบริษัทมีกำไรจากการขายสินทรัพย์เข้ากองทุนสุทธิและกำไรจากการบันทึกสำรองการขาดทุนจากอัตราแลกเปลี่ยนและบันทึกสำรองหนี้สงสัยจะสูญและหนี้สูญของ TTTBB และบริษัทย่อย 
25 ม.ค. 2559

บริษัท จัสมิน อินเตอร์เนชั่นแนล จำกัด (มหาชน) หรือ JAS รายงานผลการดำเนินงานประจำปี 2558 สิ้นสุดวันที่ 31 ธ.ค.58 (รวมบริษัทย่อย) มีกำไรสุทธิ 1.57 หมื่นล้านบาท หรือมีกำไรสุทธิ 2.23 บาทต่อหุ้น หรือเติบโต 380% เทียบกับช่วงเดียวกันของปีก่อนที่มีกำไรสุทธิ 3.27 พันล้านบาท หรือมีกำไรสุทธิ 0.46 บาทต่อหุ้น
โดยผลการดำเนินงานที่มีกำไร เนื่องจากบริษัทมีกำไรจากการขายสินทรัพย์เข้ากองทุนสุทธิ และกำไรจากการบันทึกสำรองการขาดทุนจากอัตราแลกเปลี่ยนและบันทึกสำรองหนี้สงสัยจะสูญและหนี้สูญของ TTTBB และบริษัทย่อย
ขณะที่ในไตรมาส 4 ปี 2558 JASIF มีรายได้รวม 1,284 ล้านบาท และมีสินทรัพย์สุทธิจากการดำเนินงาน (NAV) เพิ่มขึ้นจำนวน 1,833 ล้านบาท เมื่อเทียบกับไตรมาส 3 ปี 2558 ซึ่งสินทรัพย์สุทธิจากการดำเนินงาน (NAV)เพิ่มขึ้นจำนวน 1,160 ล้านบาท คิดเป็น NAV เพิ่มขึ้นร้อยละ 58
ทั้งนี้ ที่ประชุมคณะกรรมการบริษัท ได้มีมติอนุมัติการจ่ายเงินปันผลสำหรับผลการดำเนินงานประจำปี 2558 ให้แก่ผู้ถือหุ้นสามัญทั้งหมดจำนวน 7,133,530,653 หุ้น ในอัตราหุ้นละ 0.30 บาท รวมเป็นเงินทั้งสิ้น 2,140,059,195.90 บาท
โดยบริษัทกำหนดขึ้น XD 25 ก.พ.59